Uredba Komisije (EGS) št. 84/83

z dne 14. januarja 1982

o spremembi Uredbe (EGS) št. 1391/70 o spremenjenih pravilih pravil za uporabo sistema premij za netrženje mleka in mlečnih proizvodov ter za preoblikovanje čred, namenjenih za proizvodnjo mleka in mlečnih proizvodov

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti,

ob upoštevanju Uredbe Sveta (EGS) št. 1078/77 z dne 17. maja 1977, ki uvaja sistem premij za netrženje mleka in mlečnih proizvodov ter za preoblikovanje čred, namenjenih za proizvodnjo mleka in mlečnih proizvodov [1], kakor je bila nazadnje spremenjena z Uredbo (EGS) št. 1365/80 [2], in zlasti člena 7 Uredbe,

ker člen 12(4) Uredbe Komisije (EGS) št. 1391/78 [3], kakor je bila nazadnje spremenjena z Uredbo (EGS) št. 2735/80 [4], predpisuje znižanje premije, če ni bilo mogoče izpolniti obveznosti iz člena 3(2)(c) Uredbe (EGS) št. 1078/77 med četrtim letom dobe preoblikovanja; ker so izkušnje pokazale, da je treba to določbo podaljšati za vso dobo preoblikovanja;

ker je treba tudi podrobneje opredeliti moč pristojnih organov, če priglasitev ni bila podana ali da je bila podana pozno;

ker so izkušnje pri izvajanju Uredb Komisije (EGS) št. 1307/77 [5] in (EGS) št. 1391/78 pokazale, da je treba sprostiti predpise, ki zadevajo predložitev izvirnika potnega lista, če je bila žival izvožena v drugo državo članico;

ker Upravljalni odbor za mleko in mlečne proizvode ni podal mnenja v roku, ki ga je določil predsednik,

SPREJELA NASLEDNJO UREDBO:

Člen 1

Uredba (EGS) št. 1391/78 se spremeni:

1. Naslednji pododstavek se doda členu 5(3):

"Če takšna priglasitev ni podana ali je podana pozno, pristojni organ preveri, ali je proizvajalec izpolnil pogoj, določen v zadnjem pododstavku člena 2(2) in v drugem pododstavku člena 3(2) Uredbe (EGS) št. 1078/77."

2. Naslednji odstavek 6 se doda členu 8:

"6. Če potni list tri mesece po prenosu ni predložen ali ni predložen popoln, lahko države članice ne glede na odstavek 4 sprejmejo katerikoli dokument, ki izkazuje enaka jamstva glede dokazila o zakolu, smrti ali izvozu."

3. Naslednji pododstavek se vstavi po prvem pododstavku člena 9(4):

"Če takšna priglasitev ni podana ali je podana pozno, pristojni organ preveri, ali mora prevzemnik prevzeti obveznosti vezane na premijsko shemo."

4. Člen 12(4) se nadomesti z naslednjim:

"4. Ne glede na člen 9(1), v primeru, ki ga ni mogoče šteti za primer zaradi višje sile in v katerem upravičenec do premije za preoblikovanje v dobi preoblikovanja ne izpolnjuje več obveznosti iz člena 3(2)(c) Uredbe (EGS) št. 1078/77, znaša višina premije, ki jo je treba povrniti, ali, če mu ostanek še ni bil izplačan, znesek, ki ga je potrebno za vsako leto zadržati glede na prej omenjeno neizpolnjeno obveznost, 25 % celotne višine premije, do katere bi bil upravičen, pri čemer se ta odstotek znižuje za vsako leto sorazmerno z razliko med številom rejenih živali in zahtevanim številom živali."

Člen 2

Člen (1)(1) in (3) ter, na zahtevo zadevne stranke, člen 1(2) in (4), se uporabljata za vloge za pomoč, predložene od 1. julija 1977, bodisi na podlagi člena 1 Uredbe (EGS) št. 1307/77 ali na podlagi člena 4(1) Uredbe (EGS) št. 1391/78.

Člen 3

Ta uredba začne veljati tretji dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 14. januarja 1983

Za Komisijo

Poul Dalsager

Član Komisije

[1] UL L 131, 26.5.1977, str. 1.

[2] UL L 140, 5.6.1980, str. 18.

[3] UL L 167, 24.6.1978, str. 45.

[4] UL L 283, 28.10.1980, str. 5.

[5] UL L 150, 18.6.1977, str. 24.

--------------------------------------------------